b"\n_START_ARTICLE_\nMichael Fassbender\n_START_SECTION_\nBiografia\n_START_PARAGRAPH_\n\xc3\x89s fill d'una nord-irlandesa i d'un alemany. Va n\xc3\xa9ixer a Alemanya, per\xc3\xb2 durant la infantesa es va traslladar a Irlanda, pa\xc3\xads on la seva fam\xc3\xadlia va regentar un restaurant._NEWLINE_Va estudiar al prestigi\xc3\xb3s Central School of Speech and Drama, i comen\xc3\xa7\xc3\xa0 la seva carrera com a actor a la televisi\xc3\xb3 amb la premiada minis\xc3\xa8rie sobre la Segona Guerra Mundial Band of Brothers, els productors executius de la qual van ser Steven Spielberg i Tom Hanks._NEWLINE_El seu primer llargmetratge cinematogr\xc3\xa0fic va ser l'\xc3\xa8pica hist\xc3\xb2rica 300 (2006), pel\xc2\xb7l\xc3\xadcula de Zack Snyder en la qual interpretava Stelios. Un any despr\xc3\xa9s va treballar amb el franc\xc3\xa8s Fran\xc3\xa7ois Ozon a Angel (2007)._NEWLINE_Va obtenir el primer paper protagonista de la m\xc3\xa0 de Steve McQueen en la seva \xc3\xb2pera prima cinematogr\xc3\xa0fica Hunger (2008). En aquest film l'actor interpreta Bobby Sands, un membre de l\xe2\x80\x99IRA i diputat del Parlament brit\xc3\xa0nic que va portar a terme una vaga de fam de gran repercussi\xc3\xb3 internacional. Aquest paper va valer a Fassbender l'aplaudiment un\xc3\xa0nime de la cr\xc3\xadtica. Va tornar a treballar amb McQueen a Shame (2011), on va interpretar un noi de Nova York a la trentena, amb seriosos problemes per controlar i gaudir de la sexualitat._NEWLINE_El 2009 estren\xc3\xa0 el drama brit\xc3\xa0nic, amb triangle amor\xc3\xb3s, Fish Tank (2009), on va compartir protagonisme amb Katie Jarvis i Kierston Wareing._NEWLINE_Entre els seus treballs m\xc3\xa9s recents destaquen Male\xc3\xafts malparits (2009), de Quentin Tarantino; Centuri\xc3\xb3 (2010), de Neil Marshall; Jonah Hex (2010), de Jimmy Hayward; X-Men: First Class (2011), de Matthew Vaughn; A Dangerous Method (2011), de David Cronenberg, o Prometheus (2012), de Ridley Scott._NEWLINE_En el teatre, Fassbender va aconseguir un gran \xc3\xa8xit per la seva interpretaci\xc3\xb3 de M\xc3\xadche\xc3\xa1l \xc3\x93 Coile\xc3\xa1in a l'obra Allegiance. L'obra va ser un dels grans \xc3\xa8xits del Festival d'Edimburg del 2006."